趙仲縝梅川
作者：韓元吉
朝代：宋

paragraphs: 堂前面羣山，堂下俯流水。
揚雄一區宅，歲晚何在此。
將無山水佳，更爲風物美。
城隅三家渡，華屋照清泚。
舉手招梅仙，低頭叫陸子。
前松後梧竹，左桂右蘭芷。
江花漾茶甌，巖樹排棐几。
客來索無有，樽酒間圖史。
不作隠士廬，合號君子里。
吾人天潢秀，時至當决起。
飽餐南嶽芋，閒曳東郭履。
山名不負儂，因之得名字。
彈冠可前卜，問舍真早計。
笑殺陶淵明，酒資良未遂。